[{"text_idx": "#000000", "text": "Estonio ekkonkuros kun Kremla televido"}, {"text_idx": "#000001", "text": "Svenska: Kreml-tv fa\u030ar konkurrens i Estland"}, {"text_idx": "#000003", "text": "La c\u0302efa novaj\u0302elsendo dau\u0306re nomig\u0302as \u201dVremja\u201d, kaj estas proksimume sama propagandisma kiel en la sovetia tempo, sed ja multe pli profesiece produktita. La baltia eksporta variaj\u0302o enhavas ankau\u0306 lokajn novaj\u0302elsendojn por c\u0302iu el la tri baltiaj landoj. La elsendoj aperas en la horo kiu en Rusio estas rezervita por lokaj rusiaj novaj\u0302oj."}, {"text_idx": "#000005", "text": "Nun s\u0302ajnas ke io ja okazos. La mallonga ruslingva novaj\u0302-elsendo en la estonia publikserva kanalo ETV ekde la jars\u0302ang\u0302o estos longigita g\u0302is duonhoro tage, kaj anstatau\u0306 18.45 komencig\u0302os je la pli oportuna horo 19.00. Krome la ruslingvan novaj\u0302elsendon sekvos ruslingvaj aktualaj\u0302- kaj diskutprogramoj, tiel ke la ruslingva bloko en la plej bona kazo dau\u0306ros g\u0302is la 22-a horo. C\u0302io c\u0302i eblas, c\u0302ar oni enkondukis ciferan televidon en Estonio, kaj la dua publikserva kanalo, ETV2, nun kovras la tutan landon. G\u0302uste tie oni sendos la ruslingvajn programojn."}, {"text_idx": "#000006", "text": "La arang\u0302o kun ruslingva programbloko en unu el la publikservaj kanaloj forte memorigas pri la situacio de la svedlingvaj spektantoj en Finnlando antau\u0306 la enkonduko de cifera televido \u2013 tiam la svedlingvanoj en Finnlando ricevis propran, svedlingvan kanalon. La ruslingvanoj en Estonio estas proksimume same multaj kiel la svedlingvanoj en Finnlando (350.000), kaj proporcie ili estas ec\u0302 kvinoble pli multaj. Do jam tempas, ke ili ricevu propralingvajn televidprogramojn por la imposta mono kiun ili pagas."}, {"text_idx": "#000007", "text": "Kompreneble restas la demando pri tio, kiom da spektantoj la novaj ruslingvaj elsendoj de ETV ekhavos. Tio kredeble grandparte dependas de la enhavo. Necesas, ke la programoj pritraktu gravajn kaj aktualaj lokajn kaj internaciajn temojn en kredebla, trankvila kaj atentokapta maniero \u2013 kaj lasu diversajn vidpunktojn au\u0306dig\u0302i. En tiu kazo la elsendoj devus en longa dau\u0306ro venki super la rusiaj aktualaj\u0302- kaj novaj\u0302programoj, kiuj estas unuflankaj kaj ofte krie, foje histerie naciismaj."}, {"text_idx": "#000008", "text": "Cetere, ankau\u0306 la prezidento de Estonio, Toomas Hendrik Ilves, nun provas transponti la grandan fendon en la estonia socio. Ilves naskig\u0302is en ekzilo en Stokholmo, en c\u0302iuj eblaj jaroj g\u0302uste en 1953. Li kreskis en Usono kaj ne parolas la rusan. Sed tion li s\u0302ang\u0302os, li nun promesis. Antau\u0306 kelkaj semajnoj li vizitis la plej ruslingvan urbon de Estonio, kaj kredeble de la tuta Eu\u0306ropa Unio, Narva, kie la estonia tago de sendependo estos solenata per armea parado la 23-an de februaro. Kaj en februaro Ilves scios la rusan sufic\u0302e por povi saluti la urbanojn en ilia propra lingvo, li promesis dum la vizito."}, {"text_idx": "#000009", "text": "En la pli granda najbara lando, Latvio, ankau\u0306 la ruslingva minoritato estas pli granda en absolutaj ciferoj, proksimume 800.000 personoj. Tial komercaj ruslingvaj kanaloj tie estas profita entrepreno, kaj la ruslingvanoj en Latvio delonge povas sekvi lokajn novaj\u0302- kaj aktualaj\u0302programojn en sia propra lingvo, sed sen rusia filtrado. Krome la publikserva radio en Latvio havas unu tute ruslingvan kanalon, precize kiel en Estonio."}, {"text_idx": "#000010", "text": "En Litovio la ruslingva minoritato estas malpli granda \u2013 kaj la lingva politiko pri strikta. C\u0302i tie la Kremla televido havas inform-monopolon kun la bonvola subteno de la litovia s\u0302tato \u2013 la lasta, mallonga ruslingva novaj\u0302elsendo en litovia televido estis fermita pasintjare, kaj la sola restanta ruslingva programo estas mallonga religia elsendo frumatene, unu fojon en du semajnoj."}]